Torsten Schack Pedersen (V), 2012-02-08:
I Venstre glæder vi os over dagens debat, for regeringens linje omkring en Tobinskat – eller skat på finansielle transaktioner, om man vil – har jo været alt andet end klar.
Faktisk var det sådan, at Socialdemokratiet og SF gik til valg på en særlig dansk udgave af skatten, nemlig en aktieomsætningsafgift, som skulle indbringe, jeg mener, det var 4 mia. kr.
Heldigvis for dansk økonomi blev den parkeret i tårnet på Amager.
Regeringsgrundlaget siger så, at regeringen vil arbejde for en global transaktionsskat.
Men meldingerne fra regeringen har jo på det seneste været, at man ikke vil stå i vejen for en europæisk transaktionsskat, men det er uklart, om regeringen principielt vil støtte en europæisk skat.
Vi kan jo forstå, at regeringen ikke har nogen ideologisk modstand mod en Tobinskat.
Det har vi i Venstre, for i Venstre er vi ideologisk tilhængere af en fri og åben markedsøkonomi, hvor varer, tjenester og kapital kan bevæge sig frit.
Frihandel er og bliver nu engang en helt afgørende forudsætning for vækst og velstand, og uanset om en finansiel transaktionsskat blev indført i hele Mælkevejen, så ville den ramme vækst og velstand.
For en transaktionsskat er og bliver en ganske almindelig skat, som vil ramme bredt.
Beregninger viser, at f.eks. boligejere, der vil konvertere deres boliglån, kan blive ramt af ekstra omkostninger på op til 15.000 kr., hvis de konverterer obligationer for 1 mio. kr. Og gælder det en pensionsopsparer, er der også beregninger, som jeg kan forstå viser, at man nu ikke bare kan få 500 kr., men 700 kroner mindre i pension om måneden som følge af en transaktionsskat.
For det ender jo ikke med, at det bliver bankerne, der kommer til at betale.
Skatteregningen ender i sidste ende hos forbrugerne.
For Venstre er det ikke størrelsen på en finansiel transaktionsskat, der er afgørende.
For ligesom vi i Venstre er modstandere af toldsatser, uanset om de er små eller store, så er vi imod en skat, der virker på samme måde som en told.
Hvis der indføres en særlig europæisk finansiel transaktionsskat, så vil det være yderst skadeligt for EU-landenes konkurrenceevne.
Den finansielle handel vil flytte ud af Europa, og virksomhedernes kapitalomkostninger vil blive forøget.
Det vil svække Europas konkurrenceevne og vil koste arbejdspladser.
Masser af organisationer har regnet på det, og billedet er entydigt, nemlig at det vil svække vores konkurrenceevne.
Lad endelig franskmændene om det.
Jeg noterede mig, at kommentaren fra den britiske premierminister, David Cameron, var, at han så frem til at byde velkommen til mange franske banker og virksomheder på De Britiske Øer.
Tilhængere af Tobinskatten mener, at Tobinskatten er løsningen på den finansielle krise.
Jeg mener, at problemerne ligger et helt andet sted.
Økonomiministeren ridsede det så glimrende op, og der tages en lang række initiativer, som vi er fælles om, så der er ingen grund til, at jeg gentager dem.
Som jeg nævnte tidligere, barsler andre lande med at indføre en skat på finansielle transaktioner, og til det vil jeg sige: Dem om det.
Nogle ser det som en jagt på bankerne, andre drømmer om direkte indtægter til EU-systemet.
For Venstre er det afgørende, at EU ikke får adgang til selv at kunne udskrive skatter.
Det afviser vi blankt.
For Venstre er det også en klar ideologisk modstand mod, at de grundlæggende principper om frihandel, investering og internationale relationer, der har gjort den vestlige verden velstående, vil blive angrebet med en skat som den foreslåede.
På vegne af Venstre, Dansk Folkeparti, Liberal Alliance og Det Konservative Folkeparti skal jeg derfor fremsætte følgende:
Forslag til vedtagelse
»Folketinget konstaterer, at skat og afgift på international handel vil forringe vækst og velstand.
Det er i Danmarks interesse at fremme øget samhandel, investeringer på tværs af landegrænser, likvide kapitalmarkeder og en effektiv regulering af den finansielle sektor.
Folketinget er modstander af, at EU får ret til at udskrive skat.«